आदर्श माविलाई राष्ट्रपति रनिङ शिल्ड
विराटनगर महानगरपालिकाले आयोजना गरेको १६ औं राष्ट्रपति रनिङ शिल्ड आदर्श माविले जितेको छ । आदर्शले १४ स्वर्ण, ८ रजत र ७ कांस्यसहित २९ पदक जितेर उपाधि हात पारेको हो । 
विराटनगर — विराटनगर महानगरपालिकाले आयोजना गरेको १६ औं राष्ट्रपति रनिङ शिल्ड आदर्श माविले जितेको छ । आदर्शले १४ स्वर्ण, ८ रजत र ७ कांस्यसहित २९ पदक जितेर उपाधि हात पारेको हो । त्यसैगरी ५ स्वर्ण, १० रजत र ६ कांस्यसहित २१ पदक जित्दै एभरेष्ट बोर्डिङ स्कुल दोस्रो र ४ स्वर्ण ६ रजत र ८ कांस्यसहित १८ पदक प्राप्त गरेर सत्यनारायण माविले तृतीय स्थान प्राप्त गरेको छ । प्रतियोगिताका विजेता विद्यालयलाई महानगरपालिकाका मेयर नागेश कोइरालाले शिल्ड तथा प्रमाणपत्र प्रदान गरे ।माघ ३ गतेबाट सुरु भएको प्रतियोगितामा विराटनगरका २० सामुदायिकसहित ४३ वटा विद्यालयका १ हजार ५ सय विद्यार्थीको सहभागिता थियो । प्रतियोगितामा भलिबल, कबड्डी, एथलेटिक्स, उसु, तेक्वान्दो र करातेका खेल खेलाइएको थियो । प्रतियोगिताका विजेता खेलाडीले अब हुने अन्तरपालिकास्तरीय प्रतियोगितामा प्रतिस्पर्धा गर्न पाउने छन् ।